Цалкам заканамернаю выдае ініцыятыва жодзінскіх мастакоў адрадзіць і замацаваць традыцыю калектыўных выстаў, якая бярэ пачатак, мабыць, ад экспазіцыі 1972 года ў прасторным і сьветлым фае тагачаснага Жодзінскага філіяла Беларускага палітэхнічнага інстытута. Несумненна, што сёньня паводле колькасьці мастакоў на душу насельніцтва Жодзіна ўваходзіць як мінімум у першую пяцёрку беларускіх гарадоў. Таму ня дзіва, што сёлета ўдзел у літаратурна-мастацкім праекце з лапідарнай, але ёмістай назваю “Жодзінцы” ахвотна ўзялі найперш дваццаць мастакоў і пісьменьнікаў, чый жыцьцёвы або творчы лёс зьнітаваны з Жодзінам і ягонымі навакольлямі. Ужо на першай выставе, якая была прапанаваная ўвазе гледачоў у Жодзінскай гарадской бібліятэцы 8 кастрычніка 2007 года і сталася сапраўдным сьвятам для гараджанаў, экспанавалі свае творы мастакі рознага жыцьцёвага веку і разнастайных стыляў, у самых размаітых тэхніках і матэрыялах - ад сюжэтнай гуашы “На аўтазаводзе”, пакладзенай на паперу Ігарам Марачкіным яшчэ ў пяцігадовым узросьце, да парадна-рамантычнага алейнага партрэта заснавальніка горада над Плісою князя Багуслава Радзівіла, які стварыў мэтр пэндзля і алоўка Алесь МаRа непасрэдна да выставы.